टाइम8बर’ देस्कनिफ्राय- इंराजि गोदान बोसोर हाबहां जानायनिफ्राय लानानै जानुवारी दाननि गेजेराव सेंग्रा-सिख्ला, बोराय-बेन्थ’ बयबो बबेबा नङा बबेयावबा सायख’नाय जायगायाव लाउखार ओंखाम जाहैयाबा गोदान मुगानि सुबुं नङा बादि गोसोयाव साननाय फैयो ! बिनिखायनो बयबो मोनसे थि सान सायख’नानै बबेबा मोनसे लाउखार ओंखाम जाग्रा जायगायाव लाउखार ओंखाम बोथिसे जाहैयो। बे लाउखार ओंखाम जाहैनाय समाव बायदि दामग्रा जिराद लाना मोसानानै दावराव-दावसि खालामना जाहैनायाव माबा बानबुंथि दंना ? बे बाथ्राखौ सोरबा सानफेरदोंना ? इंराजि गोदान बोसोरखौ बरायनो बे गुसु खहाबनाय समाव मानसिफोरा लाउखार ओंखाम बोथिसे जानो थागथियारि खालामो। सानफ्रोमबो समनि मुखुब जिउनि बालुलुखौ सानसे समनि थाखायबाबो होखारनो बबेबा मोनसे मिथिंगायारि समायना जायगा याव थांनानै नखरनि फोलेरफोर, लोगो-लेवा, मावफारियाफोरजों लाउखार ओंखाम जानो थाङो । बिदिनो लाउखार ओंखाम जाहैनाया जोंनि देहाखौल’ थाजिम खालामो बे नङा, बेयो समाजारि खौसेथि आरो गावजों-गावनि सोमोन्दोखौबो गोरा खालामो। बिदियै आथिखालाव जों लाउखार ओंखाम जानायनि मोनसे गिदिर सावगारिबो नुनो मोनो। मानसिफोरा लाउखार ओंखामखौ बबेबा दैमा-दैसा, हाजो-हालानि सेराव थांनानै जाहैयो। मानोना बे लाउखार ओंखाम जाहैनायजों लोगोसे जों गावखौ मिथिंगानि नुथायनि गेजेरनिफ्राय माबा मोनसे गोजोननाय मोनो । बिदि रोखोमनि साननायजोंनो बे संसाराव जिउ मुलुगसिम मोननांगौनि सायाव थुलुंगाखां होयो। नाथाय आथिखालाव लाउखार ओंखाम जानायाव गोबां सुबुंनि थुबुर आरो दावराव-दावसि, रंजानाय- होसिख्रावनाय आरो मथरफोरखौ लानानै गोबां जाहोनाव मिथिंगायारि जायगाफोरा रोखोमसेनि मेलाबादि सोमजियो । बिदि दावराव-दावसि सोलिनायनि थाखाय लाउखार ओंखाम जाग्रा जायगानि असे मिथिंगायारिनि महरानो सोलायनाय बादि नुदों ।